KOMISIJOS REGLAMENTAS (EB) Nr. 1699/2004
2004 m. rugsėjo 30 d.
iš dalies keičiantis Reglamentą (EB) Nr. 275/2004 dėl vieno Maroko eksportuojančio gamintojo pagamintų plieninių lynų ir kabelių importo registracijos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (pagrindinis reglamentas) (1), ypač į jo 13 ir 14 straipsnius,
pasitarusi su Patariamuoju komitetu,
kadangi:
A. TVARKA
(1)
1999 m. rugpjūčio mėn. Reglamentu (EB) Nr. 1796/1999 (2) Taryba įvedė 60,4 % antidempingo muitą plieninių lynų ir kabelių (suvyta viela iš plieno arba SWR („steel wire ropes“), kurių kilmės šalis, inter alia, yra Kinijos Liaudies Respublika (KLR), importui.
(2)
2004 m. sausio 5 d. Komisija gavo Europos plieninių lynų pramonės federacijos (EWRIS) prašymą pagal pagrindinio reglamento 13 straipsnio 3 dalį ištirti įtariamą antidempingo priemonių, įvestų plieniniams lynams ir kabeliams, kurių kilmės šalis KLR, apėjimą. Kaip nurodyta prašyme, apėjimas vyko SWR, kurių kilmės šalis KLR, siunčiant į Bendriją per Maroką. Šis prašymas buvo pateiktas gamintojų, atstovaujančių didžiajai Bendrijos SWR gamintojų daliai, vardu, ir jame pateiktas pakankamas prima facie įrodymas dėl pagrindinio reglamento 13 straipsnio 1 dalyje išdėstytų faktorių.
(3)
Reglamentu (EB) Nr. 275/2004 (3) (inicijuojantis reglamentas) Komisija pradėjo tyrimą dėl galimo apėjimo.
(4)
Remianti pagrindinio reglamento 13 straipsnio 3 dalimi ir 14 straipsnio 5 dalimi, inicijuojančio reglamento 2 straipsnyje muitinių institucijoms buvo nurodyta nuo 2004 m. vasario 19 d. registruoti iš Maroko siunčiamų SWR importą, nepaisant to, ar nurodyta kilmės šalis Marokas ar ne.
(5)
Inicijuojančio reglamento 2 straipsnyje taip pat numatyta, kad Komisija reglamentu gali nurodyti muitinių institucijoms nutraukti paraišką dėl atleidimo nuo registracijos pateikusių gamintojų pagamintų produktų importo į Bendriją registraciją, jeigu buvo įrodyta, kad jie nevengė antidempingo muito.
B. PRAŠYMAS ATLEISTI NUO PRIEMONIŲ
(6)
Per inicijuojančio reglamento 3 straipsnyje nustatytus laikotarpius Komisija gavo vieno eksportuojančio gamintojo - Remer Maroc SARL, Settat, Morocco (pareiškėjas) - prašymą atleisti nuo registracijos ir priemonės taikymo.
C. TYRIMO LAIKOTARPIS
(7)
Tyrimo laikotarpis tęsėsi nuo 2003 m. sausio 1 d. iki 2003 m. gruodžio 31 d. (TL). Buvo surinkti duomenys nuo 1999 m. iki TL siekiant ištirti įtariamą prekybos struktūros pokytį.
D. IŠVADOS, SUSIJUSIOS SU REMER MAROC SARL
(8)
Pareiškėjas atsakė į tyrimo metu Komisijos pateiktą klausimyną. Komisija patikrino šios bendrovės patalpas Maroke.
(9)
2001 m. buvo nustatyta, kad pareiškėjas yra Italijos bendrovės Remer Italia dukterinė įmonė (100 % akcijų). TL metu pareiškėjas į Bendriją eksportavo tik labai mažą svarstomos prekės kiekį, kuris sudarė mažiau nei 5 % viso SWR importo iš Maroko per tą patį laikotarpį. Nuo 2001 m., kada bendrovė buvo įkurta, didžioji jos parduodamos produkcijos dalis buvo skirta Maroko vidaus rinkai.
(10)
Taip pat buvo nustatyta, kad pareiškėjas ne tik eksportuoja, bet ir gamina SWR, naudoja visam svarstomo produkto gamybos procesui būtiną gamybinę įrangą ir perkamą plieninę vielą, austinę šerdį ir riebalus. Ji parduoda tik savo arba savo motininės bendrovės Italijoje produkciją ir niekada nepirko jokių SWR arba kitų medžiagų iš KLR. Todėl buvo nustatyta, kad bendrovė nevengė galiojančių antidempingo muito priemonių.
(11)
Pagal pirmiau minėtas išvadas, reikia nutraukti pareiškėjo pagamintų ir iš Maroko siunčiamų SWR importo registraciją.
(12)
Bet kokie su eksportuotojais susiję sprendimai šiame etape turi būti apribojami atleidimu nuo registracijos. Jeigu Taryba vėliau priima reglamentą, išplečiantį antidempingo priemones pagal pagrindinio reglamento 13 straipsnį, ji taip pat gali nuspręsti atleisti tam tikrus eksportuotojus nuo tokių išplėstų priemonių.
(13)
Todėl Komisija mano, kad reikia iš dalies pakeisti inicijuojantį reglamentą, jeigu jame numatoma iš Maroko siunčiamų SWR importo registracija, nepaisant to, ar nurodyta kilmės šalis Marokas ar ne.
(14)
Šis reglamentas grindžiamas specialiomis su pareiškėju susijusiomis išvadomis ir nepažeidžia jokio sprendimo, kurį Taryba gali priimti siekiant išplėsti esamas antidempingo priemones SWR, kurių kilmės šalis KLR, tam pačiam iš Maroko siunčiamam produktui, nepaisant to, ar nurodyta kilmės šalis Marokas ar ne.
(15)
Suinteresuotoms šalims buvo pranešta apie esminius faktus ir nagrinėjimą, kurio pagrindu Komisija ketino nutraukti pareiškėjo gaminamų SWR importo registraciją, ir joms buvo suteikta galimybė pateikti pastabas. Nebuvo gauta jokių prieštaravimų,
PRIĖMĖ ŠĮ REGLAMENTĄ:
1 straipsnis
Komisijos reglamento (EB) Nr. 275/2004 2 straipsnis papildomas šia dalimi:
„4. Nepaisant 1 dalies, 1 straipsnyje nurodytų produktų, kurie buvo pagaminti šių bendrovių, importas neturi būti registruojamas:
Gamintojas
Papildomas TARIC kodas
Remer Maroc SARL,
Zone Industrielle,
Tranche 2, Lot 10,
Settat,
Marocco
A567“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugsėjo 30 d.